पराशरस्मृतिः/एकादशोध्यायः
<table>		
		
<td><p>		
	अमेध्यरेतो गोमांसं चण्डालान्नं अथापि वा   ।यदि भुक्तं तु विप्रेण कृच्छ्रं चान्द्रायणं चरेत्   ।। ११.१  ।।	</p>
<td><p>		
	तथैव क्षत्रियो वैश्योऽप्यर्धं चान्द्रायणं चरेत् ।शूद्रोऽप्येवं यदा भुङ्क्ते प्राजापत्यं समाचरेत्   ।। ११.२  ।।	</p>
<td><p>		
	पञ्चगव्यं पिबेच्छूद्रो ब्रह्मकूर्चं पिबेद्द्विजः   ।एकद्वित्रिचतुर्गा वा दद्याद्विप्राद्यनुक्रमात् ।। ११.३  ।।	</p>
<td><p>		
	शूद्रान्नं सूतकान्नं च अभोज्यस्यान्नं एव च   ।शङ्कितं प्रतिषिद्धान्नं पूर्वोच्छिष्टं तथैव च    ।। ११.४  ।।	</p>
<td><p>		
	यदि भुक्तं तु विप्रेण अज्ञानादापदापि वा   ।ज्ञात्वा समाचरेत्कृच्छ्रं ब्रह्मकूर्चं तु पावनम्  ।। ११.५  ।।	</p>
<td><p>		
	बालैर्नकुलमार्जारैरन्नं उच्छिष्टितं यदा   ।तिलदर्भोदकैः प्रोक्ष्य शुध्यते नात्रसंशयः    ।। ११.६  ।।	</p>
<td><p>		
	एकपङ्क्त्युपविष्टानां विप्राणां सह भोजने   ।यद्येकोऽपि त्यजेत्पात्रं शेषं अन्नं न भोजयेत्   ।। ११.७  ।।	</p>
<td><p>		
	मोहाद्भुञ्जीत यस्तत्र पङ्क्तावुच्छिष्टभोजने   ।प्रायश्चित्तं चरेद्विप्रः कृच्छ्रं सांतपनं तथा   ।। ११.८  ।।	</p>
<td><p>		
	पीयूषं श्वेतलशुनं वृन्ताकफलगृञ्जने   ।पलाण्डुवृक्षनिर्यास देवस्वकवकानि च   ।। ११.९  ।।	</p>
<td><p>		
	उष्ट्रीक्षीरं अविक्षीरं अज्ञानाद्भुञ्जते द्विजः   ।त्रिरात्रं उपवासेन पञ्चगव्येन शुध्यति   ।। ११.१०  ।।	</p>
<td><p>		
	मण्डूकं भक्षयित्वा तु मूषिकामांसं एव च   ।ज्ञात्वा विप्रस्त्वहोरात्रं यावकान्नेन शुध्यति    ।। ११.११  ।।	</p>
<td><p>		
	क्षत्रियश्चापि वैश्यश्च क्रियावन्तौ शुचिव्रतौ   ।तद्गृहे तु द्विजैर्भोज्यं हव्यकव्येषु नित्यशः    ।। ११.१२  ।।	</p>
<td><p>		
	घृतं तैलं तथा क्षीरं भक्ष्यं स्नेहेन पाचितम्  ।गत्वा नदीतटे विप्रो भुञ्जीयाच्छूद्रभोजनं    ।। ११.१३  ।।	</p>
<td><p>		
	मद्यमांसरतं नित्यं नीचकर्मप्रवर्तकम्  ।तं शूद्रं वर्जयेद्विप्रः श्वपाकं इव दूरतः    ।। ११.१४  ।।	</p>
<td><p>		
	द्विजशुश्रूषणरतान्मद्यमांसविवर्जितान्  ।स्वकर्मणि रतान्नित्यं न तान्शूद्रान्त्यजेद्द्विजः   ।। ११.१५  ।।	</p>
<td><p>		
	अज्ञानाद्भुञ्जते विप्राः सूतके मृतकेऽपि वा   ।प्रायश्चित्तं कथं तेषां वर्णे वर्णे विनिर्दिशेत्   ।। ११.१६  ।।	</p>
<td><p>		
	गायत्र्यष्टसहस्रेण शुद्धिः स्याच्छूद्रसूतके   ।वैश्ये पञ्चसहस्रेण त्रिसहस्रेण क्षत्रिये   ।। ११.१७  ।।	</p>
<td><p>		
	ब्राह्मणस्य यदा भुङ्क्ते द्वे सहस्रे तु दापयेत् ।अथवा वामदैव्येन साम्नैवैकेन शुध्यति   ।। ११.१८  ।।	</p>
<td><p>		
	शुष्कान्नं गोरसं स्नेहं शूद्रवेश्मन आगतम्  ।पक्वं विप्रगृहे भुक्तं भोज्यं तन्मनुरब्रवीत्   ।। ११.१९  ।।	</p>
<td><p>		
	आपत्कालेषु विप्रेण भुक्तं शूद्रगृहे यदि   ।मनस्तापेन शुध्येत द्रुपदां वा जपेच्छतम्  ।। ११.२०  ।।	</p>
<td><p>		
	दासनापितगोपाल कुलमित्रार्धसीलिणः   ।एते शूद्रेषु भोज्यान्ना यश्चात्मानं निवेदयेत्   ।। ११.२१  ।।	</p>
<td><p>		
	शूद्रकन्यासमुत्पन्नो ब्राह्मणेन तु संस्कृतः   ।संस्कारात्तु भवेद्दासः असंस्कारात्तु नापितः   ।। ११.२२  ।।	</p>
<td><p>		
	क्षत्रियाच्छूद्रकन्यायां समुत्पन्नस्तु यः सुतः   ।स गोपाल इति ज्ञेयो भोज्यो विप्रैर्न संशयः   ।। ११.२३  ।।	</p>
<td><p>		
	वैश्यकन्यासमुत्पन्नो ब्राह्मणेन तु संस्कृतः   ।स ह्यार्धिक इति ज्ञेयो भोज्यो विप्रैर्न संशयः   ।। ११.२४  ।।	</p>
<td><p>		
	भाण्डस्थितं अभोज्येषु जलं दधि घृतं पयः   ।अकामतस्तु यो भुङ्क्ते प्रायश्चित्तं कथं भवेत्   ।। ११.२५  ।।	</p>
<td><p>		
	ब्राह्मणः क्षत्रियो वैश्यः शूद्रो वा उपसर्पति   ।ब्रह्मकूर्चोपवासेन याज्यवर्णस्य निष्कृतिः   ।। ११.२६  ।।	</p>
<td><p>		
	शूद्राणां नोपवासः स्याच्छूद्रो दानेन शुध्यति   ।ब्रह्मकूर्चं अहोरात्रं श्वपाकं अपि शोधयेत् ।। ११.२७  ।।	</p>
<td><p>		
	गोमूत्रं गोमयं क्षीरं दधि सर्पिः कुशोदकम्  ।निर्दिष्टं पञ्चगव्यं तु पवित्रं पापशोधनं    ।। ११.२८  ।।	</p>
<td><p>		
	गोमूत्रं कृष्णवर्णायाः श्वेतायाश्चैव गोमयम्  ।पयश्च ताम्रवर्णाया रक्ताया गृह्यते दधि   ।। ११.२९  ।।	</p>
<td><p>		
	कपिलाया घृतं ग्राह्यं सर्वं कापिलं एव वा   ।मूत्रं एकपलं दद्यादङ्गुष्ठार्धं तु गोमयं    ।। ११.३०  ।।	</p>
<td><p>		
	क्षीरं सप्तपलं दद्याद्दधि त्रिपलं उच्यते   ।घृतं एकपलं दद्यात्पलं एकं कुशोदकम्  ।। ११.३१  ।।	</p>
<td><p>		
	गायत्र्यादाय गोमूत्रं गन्धद्वारेति गोमयम्  ।आप्यायस्वेति च क्षीरं दधिक्राव्णस्तथा दधि    ।। ११.३२  ।।	</p>
<td><p>		
	तेजोऽसि शुक्रं इत्याज्यं देवस्य त्वा कुशोदकम्  ।पञ्चगव्यं ऋचा पूतं स्थापयेदग्निसंनिधौ   ।। ११.३३  ।।	</p>
<td><p>		
	आपोहिष्ठेति चालोड्य मानस्तोकेति मन्त्रयेत् ।सप्तावरास्तु ये दर्भा अछिन्नाग्राः शुकत्विषः   ।। ११.३४  ।।	</p>
<td><p>		
	एतैरुद्धृत्य होतव्यं पञ्चगव्यं यथाविधि   ।इरावती इदं विष्णुर्मानस्तोकेति शंवती    ।। ११.३५  ।।	</p>
<td><p>		
	एताभिश्चैव होतव्यं हुतशेषं पिबेद्द्विजः   ।आलोड्य प्रणवेनैव निर्मन्थ्य प्रणवेन तु    ।। ११.३६  ।।	</p>
<td><p>		
	उद्धृत्य प्रणवेनैव पिबेच्च प्रणवेन तु   ।यत्त्वस्थिगतं पापं देहे तिष्ठति देहिनाम्  ।। ११.३७  ।।	</p>
<td><p>		
	ब्रह्मकूर्चो दहेत्सर्वं प्रदीप्ताग्निरिवेन्धनम्  ।पवित्रं त्रिषु लोकेषु देवताभिरधिष्ठितं   ।। ११.३८  ।।	</p>
<td><p>		
	वरुणश्चैव गोमूत्रे गोमये हव्यवाहनः   ।दध्नि वायुः समुद्दिष्टः सोमः क्षीरे घृते रविः   ।। ११.३९  ।।	</p>
<td><p>		
	पिबतः पतितं तोयं भाजने मुखनिःसृतम्  ।अपेयं तद्विजानीयात्पीत्वा चान्द्रायणं चरेत्   ।। ११.४०  ।।	</p>
<td><p>		
	कूपे च पतितं दृष्ट्वा श्वसृगालौ च मर्कटम्  ।अस्थिचर्मादि पतितं पीत्वामेध्या अपो द्विजः   ।। ११.४१  ।।	</p>
<td><p>		
	नारं तु कुणपं काकं विड्वराहखरोष्ट्रकम्  ।गावयं सौप्रतीकं च मायूरं खाड्गकं तथा   ।। ११.४२  ।।	</p>
<td><p>		
	वैयाघ्रं आर्क्षं सैंहं वा कूपे यदि निमज्जति   ।तटाकस्याथ दुष्टस्य पीतं स्यादुदकं यदि    ।। ११.४३  ।।	</p>
<td><p>		
	प्रायश्चित्तं भवेत्पुंसः क्रमेणैतेन सर्वशः   ।विप्रः शुध्येत्त्रिरात्रेण क्षत्रियस्तु दिनद्वयात् ।। ११.४४  ।।	</p>
<td><p>		
	एकाहेन तु वैश्यस्तु शूद्रो नक्तेन शुध्यति   ।परपाकनिवृत्तस्य परपाकरतस्य च    ।। ११.४५  ।।	</p>
<td><p>		
	अपचस्य च भुक्त्वान्नं द्विजश्चान्द्रायणं चरेत् ।अपचस्य च यद्दानं दातुश्चास्य कुतः फलम्  ।। ११.४६  ।।	</p>
<td><p>		
	दाता प्रतिग्रहीता च तौ द्वौ निरयगामिनौ   ।गृहीत्वाग्निं समारोप्य पञ्चयज्ञान्न निर्वपेत्   ।। ११.४७  ।।	</p>
<td><p>		
	परपाकनिवृत्तोऽसौ मुनिभिः परिकीर्तितः   ।पञ्चयज्ञान्स्वयं कृत्वा परान्नेनोपजीवति   ।। ११.४८  ।।	</p>
<td><p>		
	सततं प्रातरुत्थाय परपाकरतस्तु सः   ।गृहस्थधर्मा यो विप्रो ददाति परिवर्जितः   ।। ११.४९  ।।	</p>
<td><p>		
	ऋषिभिर्धर्मतत्त्वज्ञैरपचः परिकीर्तितः   ।युगे युगे तु ये धर्मास्तेषु तेषु च ये द्विजाः    ।। ११.५०  ।।	</p>
<td><p>		
	तेषां निन्दा न कर्तव्या युगरूपा हि ते द्विजाः   ।हुंकारं ब्राह्मणस्योक्त्वा त्वंकारं च गरीयसः   ।। ११.५१  ।।	</p>
<td><p>		
	स्नात्वा तिष्ठन्नहः शेषं अभिवाद्य प्रसादयेत् ।ताडयित्वा तृणेनापि कण्ठे बद्ध्वापि वाससा   ।। ११.५२  ।।	</p>
<td><p>		
	विवादेनापि निर्जित्य प्रणिपत्य प्रसादयेत् ।अवगूर्य त्वहोरात्रं त्रिरात्रं क्षितिपातने    ।। ११.५३  ।।	</p>
<td><p>		
	अतिकृच्छ्रं च रुधिरे कृच्छ्रोऽभ्यन्तरशोणिते   ।नवाहं अतिकृच्छ्री स्यात्पाणिपूरान्नभोजनः   ।। ११.५४  ।।	</p>
<td><p>		
	त्रिरात्रं उपवासी स्यादतिकृच्छ्रः स उच्यते   ।सर्वेषां एव पापानां संकरे समुपस्थिते   ।। ११.५५  ।।	</p>
<td><p>		
	दशसाहस्रं अभ्यस्ता गायत्री शोधनं परम्  ।। ११.५६  ।।</p>
</table>